**Sčítanie obyvateľov, domov a bytov**

**Najrozsiahlejší projekt Štatistického úradu SR – Sčítanie obyvateľov, domov a bytov 2021 (SODB 2021) odštartoval 1. júna.**

**Aktuálne spustená prvá fáza projektu realizovaná v spolupráci so samosprávami zameraná na sčítanie domov a bytov poskytne jedinečné dáta o stave a kvalite bývania na Slovensku. Mestá, obce a mestské časti Bratislavy a Košíc v priebehu takmer deviatich mesiacov po prvýkrát v histórii elektronicky, bez účasti obyvateľov, zaznamenajú údaje o približne dvoch miliónoch domácností.**

„*Prvýkrát v histórii sa sčítanie domov a bytov realizuje plne elektronicky a súčasne bez záťaže obyvateľov. A rovnako prvýkrát sa maximálne využijú už existujúce databázy informácií,*“ uviedol Alexander Ballek, predseda Štatistického úradu (ŠÚ) SR. Dlho pripravovaný projekt sčítania, za ktorý zodpovedá Štatistický úrad SR, nadväzuje na 100-ročnú tradíciu tohto zisťovania na Slovensku. Vo februári 2021 prvú fázu venovanú bytom a domom doplní druhá fáza – sčítanie obyvateľov.

Hlavným cieľom sčítania domov a bytov je získať objektívne dáta, ktorých výsledkom budú napr. aj údaje o vekovej štruktúre domov a bytov, rozlohe obytnej plochy, formách vlastníctva, počte obytných miestností v bytových jednotkách, spôsobe vykurovania, napojenia na verejné siete či o vybavenosti kúpeľnou a záchodom, novinkou budú podrobnejšie informácie o obnove objektov z pohľadu obvodového plášťa, strechy, okien či o nadstavbách.

**Šanca zistiť, ako sa život zmenil**

Po spracovaní budú údaje získané v prvej fáze sčítania slúžiť ako nenahraditeľný podklad pre územné plánovanie obcí, napr. pre prijímanie riešení v oblasti dopravy, parkovania a rôznych služieb. Regióny získajú podrobný prehľad o prírastku nových bytov, o podiele neobývaných domov, ale aj o obnove bytového fondu. Po prepojení s údajmi zo sčítania obyvateľov aj o potrebe budovania nových bytov či infraštruktúry – lekární, obchodov, škôl a škôlok, zariadení pre starších občanov a podobne.

**Kľúčovým partnerom sú samosprávy**

ŠÚ SR pri sčítaní domov a bytov 2021 spolupracuje s takmer 3-tisíc samosprávami na Slovensku. Každá obec, mesto či mestská časť Bratislavy alebo Košíc prostredníctvom poverených osôb skontroluje existujúce údaje o domoch a bytoch na svojom území a doplní nové či chýbajúce skutočnosti z vlastných zdrojov, prípadne z údajov správcovských spoločností. Vyplnením dotazníkového alebo databázového formulára budú dáta ukladané prostredníctvom portálu pre elektronické sčítanie www.scitanie.sk do komplexného Elektronického systému sčítania obyvateľov, domov a bytov. „*Cieľom bolo výrazne znížiť administratívnu záťaž samospráv, preto sme maximálne využili už existujúce administratívne zdroje údajov (napr. register adries a kataster nehnuteľností) a vopred sme predvyplnili časť údajov. Umožnili sme tiež čo najpriateľskejšie exportovať dáta správcov,*“ zdôraznila Ľudmila Ivančíková, generálna riaditeľka Sekcie sociálnych štatistík a demografie  ŠÚ SR.

**Mestá a obce budú mať špecialistov**

Poverené osoby zastupujúce konkrétnu samosprávu sa museli pred vstupom do systému sčítania zaškoliť a získať osvedčenie. Situácia súvisiaca s opatreniami proti šíreniu ochorenia COVID-19 prinútila ŠÚ SR k rýchlemu prechodu na e-learningovú platformu tak, aby nebol ohrozený termín začiatku sčítania domov a bytov. „*Pracovníci Štatistického úradu Slovenskej republiky museli vo veľmi rýchlom čase pretvoriť systém školení na dištančnú formu. Systém sa stal funkčným v krátkom čase a poverené osoby sa mohli zoznamovať s technikou sčítania v bezpečí domova,*“  vysvetlila Ľudmila Ivančíková.

V nasledujúcich týždňoch budú v spomínanom systéme pribúdať dáta z celého Slovenska, až do 12. februára 2021, kedy by malo byť sčítanie domov a bytov po 255 dňoch dokončené a nadviaže naň sčítanie obyvateľov.

Aké informácie prinesie sčítanie domov a bytov?

Zistíme, koľko bytov a domov na Slovensku pribudlo.

Získame prehľad o formách vlastníctva bytov.

Budeme vedieť počty a podiely neobývaných bytov v regiónoch.

Zistíme, ako Slováci bývajú, či preferujú za poslednú dekádu menšie byty,

alebo naďalej väčšie a ako sa táto preferencia líši podľa regiónov.

Nadobudneme nové podrobnejšie informácie o obnove budovy z pohľadu

obvodového plášťa, strechy a okien.

Dozvieme sa, koľko podlažné domy u nás prevládajú.

Zistíme napojenie bytov na vodu, plyn, kanalizáciu a kde ešte stále nájdeme byty bez kúpeľne či splachovacieho WC.

Získame prehľad o zdrojoch tepla, aj to, či centrálne zásobovanie teplom

víťazí nad potrebou vlastného kúrenia.

|  |
| --- |
| **Sčítania obyvateľov, domov a bytov 2021 (SODB 2021):** |
| **1. fáza projektu: Sčítanie domov a bytov:**od**1. júna 2020**do**12. februára 2021** |
| **2. fáza projektu: Sčítanie obyvateľov**v období**od 15. februára 2021**do**31. marca 2021** |

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Všetky informácie nájdete na stránke [www.scitanie.sk](http://www.scitanie.sk/).